Imtella' Lulju 24, 2021 Il-Kap Eżekuttiv tat-tim tal-futbol Taljan AC Milan, Ivan Gazidis qal li jinsab tajjeb u li se jissielet mal-kanċer b'ruħu u b'ġismu, għatxan biex jerġa' lura għan-normal mill-aktar fis. Fl-aħħar jiem, il-klabb Taljan ħabbar li Gazidis għandu kanċer fi griżmejh. F'kummenti lis-sit Goal Italia, Gazidis stqarr li l-bosta messaġġi ta' awguri ta' fejqan ta' malajr li rċieva ħallewh bla kliem. Huwa radd ħajr lil kull min ħaseb fih f'dawn il-ġranet diffiċli. Messaġġi ta' kuraġġ, li stqarr li jimlewh b'kuraġġ biex jaffaċċja l-kanċer bla biżà. Gazidis żied jgħid li qed jagħmel it-testijiet meħtieġa u li wasal biex jibda t-terapija. Qal, li jinsab konvint li se jegħleb il-kanċer.